b'\n_START_ARTICLE_\nRudolf Spielmann\n_START_SECTION_\nBiografia\n_START_PARAGRAPH_\nSpielmann va estudiar dret, tot i que mai no va arribar a exercir d\'advocat. En la seva condici\xc3\xb3 de jueu austr\xc3\xadac, el 1939 va haver de fugir d\'\xc3\x80ustria a conseq\xc3\xbc\xc3\xa8ncia de l\'anschluss, i va anar a viure a Su\xc3\xa8cia, considerat pa\xc3\xads neutral, on hi va morir en la m\xc3\xa9s absoluta pobresa, durant la II Guerra Mundial._NEWLINE_En el m\xc3\xb3n dels escacs, fou conegut com "El mestre de l\'atac" i com "El darrer cavaller del gambet de rei". El seu estil de joc era diab\xc3\xb2lic, ple de sacrificis, jugades brillants, i belles idees. Un exemple de la seva actitud davant el joc fou, per exemple, el Torneig d\'escacs de Carlsbad de 1923, on no va fer ni unes taules (amb cinc vict\xc3\xb2ries i dotze derrotes), i  va empatar als llocs 17\xc3\xa8-18\xc3\xa8 amb Oscar Chajes (el campi\xc3\xb3 fou Aleksandr Alekhin)._NEWLINE_Va ser autor del llibre cl\xc3\xa0ssic L\'art del sacrifici en escacs.\n_START_SECTION_\nResultats destacats en competici\xc3\xb3\n_START_PARAGRAPH_\nA despit del fet que va ser contemporani de grans jugadors com Alekhin, Jos\xc3\xa9 Ra\xc3\xbal Capablanca, Emanuel Lasker, Tarrasch, Rubinstein, Nimzowitsch, o Tartakower, Spielmann va aconseguir grans resultats en torneigs. En va guanyar 33 dels aproximadament 120 en qu\xc3\xa8 va participar, inclosos Bad Pistyan 1912; l\'XI\xc3\xa8 Campionat N\xc3\xb2rdic celebrat a Estocolm el 1919; Bad Pistyan 1922; Semmering 1926, Viena 1926 (10\xc3\xa8 Memorial Trebitsch), o el Campionat d\'escacs d\'Alemanya (25\xc3\xa8 DSB Congress) de 1927 a Magdeburg. A banda, va aconseguir d\'altres grans resultats com ara el segon-tercer lloc a Sant Sebasti\xc3\xa0 1912, empatat amb Aaron Nimzowitsch, i rere Akiba Rubinstein, o un empat als llocs 2n-3r al fort Torneig de Carlsbad de 1929 (el campi\xc3\xb3 fou Aron Nimzowitsch). Fou nov\xc3\xa8 al torneig de Bled de 1931, (el campi\xc3\xb3 fou un estel\xc2\xb7lar Aleksandr Alekhin)._NEWLINE_Spielmann fou un dels pocs jugadors que aconsegu\xc3\xad empatar en els resultats particulars contra Capablanca (+2 =8 -2), essent tamb\xc3\xa9 un dels poqu\xc3\xadssims jugadors que el van guanyar m\xc3\xa9s d\'un cop. Ambdues vict\xc3\xb2ries varen ser poc despr\xc3\xa9s que Alekhin destron\xc3\xa9s Capablanca com a Campi\xc3\xb3 del M\xc3\xb3n el 1927: a Bad Kissingen 1928 i a Karlsbad 1929._NEWLINE__NEWLINE_Una d\'aquestes vict\xc3\xb2ries: Capablanca-Spielmann, Bad Kissingen 1928: _NEWLINE_1.d4 d5 2.c4 c6 3.Cc3 Cf6 4.Cf3 dxc4 5.e3 b5 6.a4 b4 7.Ca2 e6 8.Axc4 Ae7 9.O-O O-O 10.b3 c5 11.Ab2 Ab7 12.Cc1 Cc6 13.dxc5 Ca5 14.Ce5 Cxc4 15.Cxc4 Axc5 16.Cd3 Dd5 17.Cf4 Dg5 18.Axf6 Dxf6 19.Tc1 Tfd8 20.Dh5 Tac8 21.Tfd1 g6 22.Txd8+ Dxd8 23.De5 Ae7 24.h3 Tc5 25.Da1 Af6 26.Td1 Td5 27.Txd5 exd5 28.Ce5 Dd6 29.Cfd3 Aa6 30.De1 Axe5 31.Cxe5 Dxe5 32.Dxb4 Ad3 33.Dc5 Db8 34.b4 Db7 35.b5 h5 36.Dc3 Ac4 37.e4 De7 38.exd5 Axd5 39.a5 De4 0-1 _NEWLINE_Va guanyar matxs individuals contra Aron Nimzowitsch el 1908, Richard R\xc3\xa9ti el 1910 i 1921, Savielly Tartakower el 1910 i 1921, Gideon St\xc3\xa5hlberg el 1930, Iefim Bogoli\xc3\xbabov el 1932, i Vladimirs Petrovs el 1934.'